**Prosjekt** **Oslofjorden**

|  |  |  |
| --- | --- | --- |
| **Utgiftsforslag:** | **Kapittel, post:** | **Budsjettvirkning:** |
| Prosjekt Oslofjorden | Kap. 14xx, Ny post | + 100 mill. kroner |

Oslofjorden er i dag en av verdens mest belastede fjorder av sitt slag. Temperaturøkning i fjorden, flere områder med oksygenfattig vann, tap av leveområder og bestander på historisk lavt nivå er noen av de alvorlige tingene Oslofjorden har opplevd de siste 100 årene. Årsakene til disse problemene er etter hvert grundig belyst og noen av hovedgrunnen til at både dyrelivet og leveområder i fjorden forsvinner er:

* Avrenning fra landbruk
* Avløp som går ubehandlet ut i fjorden
* Overfiske
* Temperaturøkning tilknyttet klimaendringer
* Påvirkning fra fiskeri

Det bor 1,6 millioner mennesker i tilknytning til fjorden og den er både viktig med tanke på naturverdiene og økosystemtjeneste fjorden innehar og som rekreasjonsområde for befolkningen.

Oslofjorden var en gang en fjord med et yrende dyreliv, rik på fisk, krepsdyr og andre type marine dyregrupper. I dag derimot er fjorden en syk pasient med sterkt behov for akutt førstehjelp. 2021-2030 er FNs tiår for økosystemrestaurering og det er på tide å bruke anledningen til å redde Oslofjorden. Det ble i juni 2021 lagt frem en tiltaksplan for Oslofjorden. Dessverre var denne planen for lite ambisiøs og konkret. Likevel pekte tiltaksplanen på en rekke utfordringer som må løses, men ikke hvordan det var tiltenkt å løse dem.

Utfordringer med å omlegge landbruket til å redusere den negative påvirkningen på livet i Oslofjorden, å sikre rensing av avløp i kommunene i tilknytning fjorden, å etablere tømmestasjoner av avløp for fritidsbåter, gjøre tiltak for å gjerne belastningen fra fiskeri, og å kartlegge viktige områder med tanke på vern og å etablere verneområder basert på miljøfaglige råd vil alle ha en større kostnadsramme som ikke kommunene er i stand til å finansiere selv. Det er derfor et behov for å styrke finansieringen av tiltak som må på plass for å ta vare på og å bygge opp igjen livet i Oslofjorden.

WWF ber derfor om at det i statsbudsjettet for 2024 avsettes 100 millioner kroner for å etablere et prosjekt for Oslofjorden for å kartlegge naturen i fjorden, restaurere ødelagt marin natur, verne viktig natur og gjenoppbygge bestander.